Dragnea pune presiune pe Tăriceanu pentru suspendarea lui Iohannis: Luni luăm decizia în coaliție, i-am spus lui Tăriceanu că din punctul meu de vedere e o opțiune serioasă

Liderul PSD, Liviu Dragnea, a lansat joi un nou atac la adresa președintelui Klaus Iohannis despre care a spus că se comportă ca un dictator și că luni coaliția va decide în legătură cu suspendarea din funcție a șefului statului. Dragnea a avut un comportament extrem de agresiv la adresa jurnaliștilor care îi puneau întrebări.

Întrebat cât mai așteaptă ca președintele să o revoce din funcție pe șefa DNA, Dragnea a răspuns: ”Eu nu aștept răspuns, nu mie trebuie să îmi dea”.

”Își bate joc de constituție, îl interesează doar propria protecție. Spunea ieri de dictatura majorității, asta e abordarea unui dictator. Majoritatea e un pilon al democrației, de-aia merg oamenii la alegeri. E deranjat de majoritate. E logica întoarsa a unui dictator, care vrea subordonate instituțiile justiției, serviciile”, a declarat, nervos, liderul PSD.

Întrebat despre suspendarea din funcție a președintelui Iohannis, Dragnea a spus:”I-am spus (lui Tăriceanu – n.red.) că din punctul meu de vedere e o opțiune serioasă, că dacă stăm și ne plângem că nu respectă Constituția, mai trimite un consilier să facă presiuni pe judecătorii CCR. Dacă noi doar stăm și constatăm, nu ne exercităm un atribut important al Parlamentului. Si dl Tăriceanu a spus că e de acord și trebuie să analizăm serios zilele astea și luni să luăm o decizie”.

Chestionat în continuare dacă Tăriceanu este cel care are ultimul cuvânt în privința suspendării șefului statului, Dragnea a spus că ”nu există un ultim cuvânt în coaliție”. ”Luăm deciziile prin consens. Avem o relație foarte bună”, a adăugat el.

”Îl întreb pe domnul Mișa (șeful ANAF – n. red.): au de gând acum să recupereze sutele de mii de euro de la domnul Iohannis? E făcută plângerea împotriva lui Iohannis, e ping-pong între DNA și Parchetul General. E vorba de case obținute prin fals. Noi ne aflăm în situația, în fața unuia care spune că nu îl interesează Constituția”, a mai spus Liviu Dragnea.